**Sihtasutuse Eesti Maaelumuuseumid (MeMu) 2024. a 1. poolaasta tegevusaruanne**

29.03.2023. a kinnitatud sihtasutuse arengukava (aastateks 2023-2026) järgi on sihtasutuse missioon toetada maaelu ja maa kultuuripärandi väärtustamist ning aidata kaasa keskkonnahoidliku toidutootmise ning kestliku loomapidamise põhimõtete populariseerimisele ühiskonnas.

Sihtasutuse visioon on olla hinnatud maakultuuripärandi kompetentsi- ja hariduskeskus, kes pakub elamuslikku kogemust nii kohalikele kui välisturistidele. MeMu on mõjukas maaelu trendide mõtestaja ja ühiskondlike arutelude laiendaja, kandes rohelise muuseumi märgist.

Arengukava eesmärkide täitmine 2024. a I poolaastal:

**Eesmärk 1:** Maaelumuuseumid on Eesti mitmekesisemaid muuseumihariduse keskusi, mille elamuslikud ja mitmekülgsed programmid tekitavad huvi maaelu vastu.

Viidi läbi plaanipärased programmid lastele ja noortele. Kokku külastas 420 programmi 7891 last ja noort. Eelmise aastaga võrreldes on programmide arv 18 võrra suurem, aga 1097 last vähem. Koolid ja perekonnad on muutunud hinnatundlikumaks ja kurdetakse transpordi kalliduse üle. Planeeritud rahakäibest on täidetud 39%. Kuigi 2023. a oli vastav protsent 44, on rahaline tulemus 5448€ võrra eelmisest aastast suurem.

Toimusid Regionaal- ja Põllumajandusministeeriumi (REM) poolt toetatud Eesti toidu programmid Kurgja (CRJ) tegevuskohas (toetus 20 000€): 773 last 40 grupiga. 2023. a toimusid vastavad muuseumitunnid ka EPM-is, kuid kokkuleppel MeMu nõukoguga kasutatakse 40 000€ ulatuses toetusraha EPM-i uue näituse projekteerimiseks. Projekteerimise hange avaldati 30. mail (pakkumised saabuvad 12.07.). Nii luuakse programmide jaoks 2026. aastaks uus õpikeskkond „Maaelu uudishimukeskus (MUHK)“. Valmis REM uus programm tervislikust toitumisest, mille testgrupiks oli 24 VOCO õpilast ja 3 õpetajat. Samuti käivitus CRJ-s kevadel uus nn ellujäämisprogramm „Kui tuled ei põle ja vett ei ole“, mida telliti 21 korral. Lastele õpetatakse välitingimustes lõkke tegemist, kohalikust toorainest toidu valmistamist ja puhta vee hankimist. Õppe tagasiside on olnud väga positiivne.

Täiskasvanute koolituses osales kolmes tegevuskohas kokku 273 inimest. See on 207 inimese võrra rohkem kui eelmisel aastal. Suurimad olid THK-s korraldatud seminarid tori hobusest, veterinaariast ja sõiduohutusest. Jätkus Ülenurme laste huvitegevuse ring, milles osaleb 7 Kambja valla last. On valminud ja õpetajatele on tutvustatud Tartu 24 uue näituse „Peedist pesumasin“ haridusprogrammi, mis käivitub sügisest.

2022. a sügisel asutatud Tori Hobusekasvanduse (THK) ratsakooli õpilaste arv on 32. Kool toimib vastavalt litsentseeritud programmile. THK muuseumisse võeti tööle muuseumipedagoog. See on uus ametikoht, mis asendab ühte senist külastusjuhti. Koheselt on hakatud valmistama ette uusi haridustunde, mis on keskendunud hobuteemadele.

Vastavalt koostöölepingule Ülenurme Gümnaasiumiga toimusid EPM-is 8. ja 6. klasside käsitöötunnid.

EPM-is toimus üks koolivaheaja lastelaager, milles osales 9 last. REM suvelaagrite tegevused on planeeritud juulikuusse.

**Eesmärk 2:** Maaelumuuseumid tutvustavad põllumajanduse ja maaelu eri tahke üllataval, põneval ja kaasahaaraval moel, pakkudes näituste ja elava keskkonna kaudu külastajatele autentset ja kordumatut elamust.

Eesti Loodusmuuseumi näitus „Hirmus armas nahkhiir“ demonteeriti 15. jaanuaril ja alustati Tartu24 raames avatava „Peedist pesumasin“ näituse kujundamist. See on üks osanäitus, mis on seotud Tartu Linnamuuseumide ja Eesti Maanteemuuseumi sama projekti näitustega. Ekspositsiooniks korrastati uusi isetehtud traktoreid, milline teema on tehnikamaja I korrusel. II korrusel on aianduse, köögi ja elutubade ning sahvri ja keldri teemad läbi isetegemise. Kujundajaks Blueray OÜ. Näitus avati pidulikult 24. aprillil. See on leidnud külastajate ja ajakirjanike seas väga positiivset vastukaja.

Aasta algul toimusid EPM-i uue püsinäituse – Maaelu UudisHimuKeskuse (MUHK) – mullateema ajurünnakud, mille käigus valmis kontseptsioonidokument. Moodustati projektimeeskond ja 30. mail avaldati riigihange. REM toetus toiduprogrammist näituse projekteerimiseks on 40 000 €. Tegelik maksumus selgub pakkumiste avamisel. Mullateemaga liideti ka MUHK lauda osanäitus. Ühishankes oodatakse selle näituse projekteerimist ja ülesehitust 2025. a lõpuks. Muinsuskaitseameti muuseumide kiirendi toetus projekteerimiseks ja näituse tootmiseks on 52 389 € + omaosalus.

Uuendati EPM-i aiamaa ja külvati seemned. Võeti tööle hooajaline aednik. Tärganud aed- ja põlluviljad varustati siltidega. Tehakse koostööd METK Jõgeva sordiaretajatega. Ka CRJ-i aiamaa, lillepeenrad ja põllud on eeskujulikult hooldatud ning külastajatele eksponeeritud.

EPM-is valmistatakse ette CRJ-s eksponeerimiseks uus atrade näitus. Näitus avatakse augustis seoses Tartus toimuvate künni maailmameistrivõistlustega. Võistluste fännide ekskursioonid toimuvad ka MeMu tegevuskohtadesse.

Koostati ideekavand Rahvakultuuri Keskusele kanda tori hobuse aretustraditsiooni Eesti vaimse kultuuripärandi nimistusse. Idee kiideti heaks ja MeMu asub koostama taotlusdokumente. Kaugem eesmärk on jõuda rahvusvahelisse UNESCO kultuuripärandi nimekirja. Nimistusse kandmiseks tehti taotlus KULKA-le, et filmida üles traditsioonilisi üritusi. Taotlus rahuldati. THK-s on jätkunud kohtumisõhtud endiste hobusekasvatajatega. Kohtumisõhtud salvestati ja mälestused transkribeeriti.

26.-27. märtsil toimus Erasmus+ projekti rahvusvahelise meeskonna (Eesti, Läti, Leedu, Soome) planeerimisseminar EPM-is.

I poolaastal külastas MeMu näitusi kokku 2493 tasulist üksikkülastajat, 761 kuni 8-aastast last ja 2522 tasuta täiskasvanud külastajat. Võrreldes eelmise aastaga on EPM-i üksikkülastajaid rohkem (näituse „Peedist pesumasin“ mõju), CRJ-s ja THK-s vähem. Tuleb märkida, et THK muuseum oli I kvartalil tööjõuprobleemide tõttu avatud vaid ettetellimisel. Näitusekülastuste piletitulu oli 14969 €, mis on eelmisest aastast 906 € võrra väiksem.

**Eesmärk 3:** Maaelumuuseumidel on esinduslikud, hästi hoitud ja kättesaadavad maakultuuripärandi muuseumikogud ning missioonile vastav teadustegevus.

I kvartali jooksul kirjeldati MuIS süsteemis 483 esemekogu museaali. Digiteeriti kokku 1079 faili. Parandati 1439 digihoidlasse lisatud faili. Seoses MuIS 2 töö häiretega pole MeMu-l võimalik oma tööd plaanipäraselt täita. Tänaseks on MuIS-is kirjeldatud 82% museaale ja digiteeritud 73%. Häirete eest kannab vastutust Muinsuskaitseamet, kes on ka teatanud, et ei nõua 2026. aastaks 100% täitmist.

Teostati ja tähtaegselt lõpetati korraline inventuur foto- kunsti-, fono-, muusika-, filmi- ja videokogus. Korrastati hoidlaid.

EPM-i konservaatorid valmistasid ette „Peedist pesumasina“ näituse museaale ja valmistasid rekvisiite.

Transkribeeriti vestlusõhtu O. Saveliga ja H. Kavakuga. Valmistatakse ette novembris ERM-is toimuv „Peedist pesumasin“ projekti rahvusvaheline konverents.

**Eesmärk 4:** Maaelumuuseumid pakuvad oma eripärasele tegevusvaldkonnale vastavaid mitmekülgseid ja elamuslikke teenuseid.

Toimusid plaanilised suurüritused: vastlaüritused kõigis tegevuskohtades, CRJ-s toimus Sakala tee matk 17. märtsil, lihavõtted 31. märtsil, EPM-is volbriöö 30. aprillil, THK-s täkupäev 1. mail, muuseumiöö kõigis tegevuskohtades 18. mail, EPM-is lemmikloomapäev 25. mail, THK-s lastekaitsepäev 1. juunil, EPM-is ja CRJ toimusid jaaniõhtud 21. ja 23. juunil. THK-s jäi 15. juunil ära tori hobuste jõudluskatsed, kuna maneeži ehitusega ei saanud rada sõidetavaks. Suurüritusi külastas kokku 5494 inimest, käive 29 346 €. Külastatavus on eelmisest aastast väiksem, kuna Kambja vald korraldas EPM-iga samal ajal vallas oma tasuta jaaniõhtu ja külastajate rahakotti mõjutas ka järgmise päeva Tartu24 laulupidu. CRJ jaaniõhtu oli aga eelmisest aastast rahvarohkem. Seega on rahakäibeplaan eelmise aastaga samaväärne. Aastaplaanist on täidetud 43%.

Era- ja korporatiivsete klientide tellimusi oli kokku 5947 inimesele. Käive 9446 €, mis on eelmisest aastast palju parem tulemus. Aastaplaanist on täidetud 39%.

CRJ toitlustajad teenindasid peamiselt haridusprogrammide õpilasi. EPM-is pakub toitlustusteenust koostööpartner „Leviso“ ja THK-s „Tori maitsed“. Toitlustuse käive 10030 €, mis on eelmisest aastast parem, moodustades aastaplaanist 33%. Kaubandusteenuseid pakuti kolmes tegevuskohas kokku 7797 € eest. See on eelmise aasta tasemel, moodustades aastaplaanist 49%.

MeMu kommunikatsioon toimib vastavalt kommunikatsiooniplaanile. Kasutatakse nii kohalikke infoandjaid kui sotsiaalmeediat.

I kvartalil külastas MeMu tegevuspaiku kokku 25 381 inimest, mis on 214 inimese võrra eelmisest aastast suurem.

**Eesmärk 5:** Maaelumuuseumid on optimaalselt, energia- ja ressursitõhusalt ning efektiivselt majandatud asutus.

MeMu 2023. a majandusaasta aruanne kinnitati 26.03.

Põllumajandustegevuse omatulu käive oli I kvartalis 60 519 € (38% aastaplaanist). See on rahavoogudelt mõnevõrra väiksem eelmisest aastast (ei ole olnud suuremaid müüke). Põhiline sissetulek tuleb hobubokside rendist. Tegevused kulgevad plaanipäraselt.

Vastavalt ohustatud tõugude määrusele oli MeMu sunnitud viima 12 tori A-tõugu hobust ajaloolisest tõuraamatust, mida haldab EHS, üle uude THS poolt hallatavasse tõuraamatusse, et säilitada hobuste ohustatuse kriteerium.

Vastavalt PRIA MAK taotlusvooru projektile toimus THK maneeži plaanipärane ehitus. PRIA MAK ehitusele on makstud EPM vahenditest välja 798 114€. Valmistati ette täiendav taotlus seoses ehitushangete hindade odavnemisega, kuna MeMu-l oli lubatud toetust 2,1 milj. CRJ-s sai valmis sõnnikuhoidla projekt ja ehitus (kulu 71 100€). CRJ-s tehti parandus- ja renoveerimistöid 1435€ eest. Investeeringute kulu oli I poolaastal kokku 873 649 €, mis on 62% eelarves planeeritust.

**Eesmärk 6:** Maaelumuuseumid on motiveeriva töökeskkonna ja professionaalse kollektiiviga ühtehoidev, arenev ja hästi juhitud organisatsioon, mis järgib rohelise muuseumi tegevuspõhimõtteid.

26. veebruari toimus kõigi tegevuskohtade töötajate ühine üldkoosolek, kus tehti eelmise aasta kokkuvõtteid ja tutvustati uue aasta tööplaani. Viidi läbi töötajate rahulolu-uuring. Rahulolu määr on 77%. 17. juunil toimus MeMu töötajate ühine meeleolukas õppesõit Olustverre. Töötajatele võimaldatakse tervisekulusid ja kaugtööd.

I poolaasta omatulu on 268 472€, mis on 52 % planeeritust. Võrreldes eelmise aastaga on tulemus 24 181€ võrra suurem. I poolaastaks on aastaeelarvest kulutatud 48% tööjõu- ja 46% majanduskulusid.

Kokkuvõttes on sihtasutuse tegevus kulgenud tasakaalukalt ja eelarve võimalusi ning rahavoogusid arukalt juhtides. Suurimad riskid olid seotud PRIA MAK investeeringu hangete ja lisataotlusega ning EPM-i näituse MUHK hanke ettevalmistustega.

**MeMu nõukogu** käis koos ühel korral ja kolmel korral oli elektrooniline Teams-kanali koosolek. Kinnitati 2024. a tööplaan ja eelarve ning kinnitati 2023. a majandusaasta aruanne. Jooksvate küsimustena jälgitakse MeMu majandustulemusi. Seoses Merike Langi 5-aastase juhatuse liikme lepingu lõppemisega 31. juulil, korraldas nõukogu aprillis avaliku konkursi uue juhatuse liikme valimiseks. Konkursile laekus 14 avaldust. Dokumendivooru järel kuulati ära 2 kandidaati. Valituks osutus Kadi Valner, kellel on varasemast Maanteemuuseumi ja Jääajakeskuse juhtimise kogemus. K. Valner asub tööle 16. septembrist. 1. augustist 15. septembrini on juhatuse liige senine MeMu põllumajanduse- ja haldusjuht Taivo Esula.